- San Juan
- <
- 3
- >

3
Ri Jesús y ri Nicodemo
1 C'o c'a jun chique ri achi'a' fariseos c'o ruk'ij chiquicojol ri ruvinak israelitas rubinan Nicodemo.*Jn. 7:50; 19:39. 2 Rija' pa jun xok'ok'a' xbe riq'uin ri Jesús y xu'ij che: Rabí, roj keteman chi rat, rat jun Tijonel ri takon-pe roma ri Dios.*Jn. 9:16, 33; Hch. 2:22. Roma xaxe ri c'o Dios riq'uin*Hch. 10:38. nibano milagros ri achel na'an rat, xcha'. 3 Jac'a ri Jesús xu'ij che: Yin kitzij-kitzij nin-ij chave: Ri man xtalex ta chic jun bey,*Jn. 1:13; Stg. 1:18. man nitiquer ta ntoc chiquicojol ri ye'an gobernar roma ri Dios, xcha'. 4 Pero ri Nicodemo xu'ij che ri Jesús: ¿C'o cami che'el nalex chic jun bey jun achi ri xa ri'j chic? ¿C'o cami che'el nu'on chic ka co'ol richin nalex chic jun bey riq'uin ri rute'? xcha'. 5 Y ri Jesús xu'ij: Kitzij-kitzij nin-ij chave: Ri man xtuc'uaj ta ri alaxic ri petenak riq'uin ri Lok'olaj Espíritu*Tit. 3:5. y riq'uin ya', man nitiquer ta ntoc chiquicojol ri ye'an gobernar roma ri Dios. 6 Roma ri ye'alex chiquik'a' ri quite-quitata', xaxe ri aj-roch'ulef c'aslen niquic'uaj. Jac'a ri niquic'uaj ri alaxic ri petenak riq'uin ri Lok'olaj Espíritu, can ja ruc'aslen ri Lok'olaj Espíritu niquic'uaj. 7 Man jun vi tuna' ri avánima navac'axaj ri xin-ij chave rat, Nicodemo, chi rix nic'atzin chi yixalex chic jun bey. 8 Ri cak'ik' jalajoj rubey nik'ax-vi y navac'axaj, pero man aveteman ta achique lugar petenak-vi, y nis-ta aveteman ri ni'e-vi. Quiri' mismo ri niquic'uaj ri alaxic ri petenak riq'uin ri Lok'olaj Espíritu, xcha' ri Jesús. 9 Jac'ari' xuc'utuj ri Nicodemo che ri Jesús: ¿Achel c'a nibanataj ri alaxic ri na'ij? 10 Quire' c'a xu'ij ri Jesús che: ¿Man aveteman ta achel nibanataj re', y xa rat tijonel chiquicojol ri israelitas? 11 Yin kitzij-kitzij nin-ij chave, chi ja ri achique keteman y katz'eton ri nikatzijoj.*Jn. 3:32. Jac'a rix man ninimaj ta ri nikatzijoj chive. 12 Yin xa ja ri yebanataj choch'ulef ri nintzijoj, y rix man nijo' ta ninimaj, y xa ta yich'o chirij ri achique yebanataj chicaj, más c'ayef chi rix ninimaj. 13 Nis-ta jun ocunak chila' chicaj, xaxe ri Jun ri kajnak-pe chicaj*Jn. 6:33; 16:28. richin xalex chiquicojol ri vinak, y can chicaj c'o-vi.*1 Co. 15:47. 14 Y achel xu'on ri Moisés ojer can pa chakijlaj tz'iran ulef, chi xuya' ruvachibel jun cumatz*Nm. 21:9. chutza'n jun che' richin xecolotaj ri vinak chuvech ri camic, quiri' mismo yin ri xitak-pe richin xinalex chi'icojol, xquijoto'ex chuvech jun che',*Jn. 8:28. 15 richin quiri' xa achique na ri xtuya' ránima viq'uin, man xti'e ta chupan ri camic ri richin jumul, xa xtic'uje' ruc'aslen ri richin jumul.*Jn. 3:36; 6:40, 47.
Ri Dios nrojo' chi conojel yecolotaj
16 Roma ri Dios conojel vinak yerojo',*Ro. 5:8; Tit. 3:4. romari' hasta xutak-pe ri juney Ruc'ajol vave' choch'ulef richin quiri' xa achique na ri nuya' ránima riq'uin, man xti'e ta chupan ri camic ri richin jumul, xa xtic'uje' ruc'aslen*1 Jn. 4:9. ri richin jumul. 17 Roma ri Dios man xutak ta pe ri Ruc'ajol chuvech ri roch'ulef richin nuruya' castigo pa quivi' ri vinak, xa richin yerucol*Lc. 9:56; 1 Jn. 4:14. chupan ri quimac. 18 Ri nuya' ránima riq'uin ri Ruc'ajol ri Dios, man xtika ta ri castigo pa ruvi'.*Ro. 8:1. Jac'a ri man nuya' ta ránima riq'uin, ri castigo ri richin jumul can c'o chic pa ruvi', roma man nunimaj ta ri juney Ruc'ajol ri Dios. 19 Ri achique roma c'o chic castigo pa ruvi', jare': ri Sakil richin ri Dios xuka choch'ulef,*Jn. 1:9. pero ri vinak más xcajo' ri k'eku'n que chuvech ri Sakil, roma rije' xa itzel ri yequibanala'. 20 Roma conojel ri yequibanala' ri xa itzel, itzel niquitz'et ri Sakil, y man yejel ta apu riq'uin, roma man nicajo' ta chi ntel chosakil ronojel ri man utz ta ri yetajin riq'uin. 21 Jac'a ri uc'uan quic'aslen roma ri kitzij richin ri Dios, xa yejel-apu riq'uin ri Sakil, richin ntel chosakil chi ja ri Dios ri uc'uayon quichin (chubanic, cho'onic) ri achique yequibanala'.
Ri Juan ri Bautista nujunumaj-ri' riq'uin jun ala' ri xpeyox pa jun c'ulubic
22 Tok xbanataj yan ronojel re', ri Jesús y ri ru-discípulos xebe pa jun lugar richin ri departamento Judea, y chiri' xlayoj-vi quiq'uin, y nu'on bautizar.*Jn. 4:2. 23 Ja jun ri Juan ri Bautista, c'o yeru'on bautizar chupan ri lugar rubinan Enón, ri c'o-apu chunakaj ri tinamit Salim, roma chiri' jabel ya' c'o. Y c'a c'o na nequimolo-qui' riq'uin richin ye'an-e bautizar, 24 roma ri Juan c'a man jani titz'apis pa cárcel*Mt. 14:3; Lc. 3:19, 20. ri tiempo ri'.
25 Romari' ec'o israelitas xquich'olila-qui' quiq'uin ru-discípulos ri Juan chi achique chi bautismo ri más utz. 26 Xe'ech'o c'a ri discípulos ri' riq'uin ri Juan y xqui'ij che: Tijonel, ri Jun ri (xapon, xebos) aviq'uin*Jn. 1:34. ri juc'an-apu ruchi' ri rakan-ya' Jordán, ri xa'ij chi ja Rija' ri yecolo ri vinak chupan ri quimac, vacami xa riq'uin rija' yebe-vi-apu conojel richin ye'an bautizar, xecha'. 27 Jac'a ri Juan xu'ij chique ri ru-discípulos: Man jun vinak nitiquer nu'on jun cosa, si man ta ri Dios chicaj niyo'on-pe che. 28 Rix mismo riq'uin ixiquin ivac'axan ri nu'in: Mana-ta yin ri Jun ri takon-pe roma ri Dios chucolic ri rutinamit. Yin xaxe yin takon-pe na'ey richin ninya' rutzijol*Mal. 3:1. chi can nipe na vi rija'. 29 Tok jun ala' nic'ule', can ni'e na vi ri xten chirij, jac'a ri jun chic ala' ri peyon richin nu'on rubanic ronojel ri nic'atzin chupan ri c'ulubic, tok nrac'axaj rukul ri ala' ri xc'ule' chi nitzijon riq'uin ri xten, ri ala' peyon niquicot. Quiri' mismo yin, yiquicot ninvac'axaj chi ri vinak vacami ja ri Jesucristo ri quitzekle'en. 30 Roma rija' can nic'atzin-vi chi ninimer ruk'ij. Jac'a yin can utz vi chi nich'utuner nuk'ij.
Ri Jesucristo chicaj petenak-vi
31 Ri Jun ri petenak chicaj, ja rija' ri c'o pa quivi' conojel. Jac'a ri ec'o choch'ulef, xaxe ri achique c'o choch'ulef yetiquer niquitzijoj, roma can e'aj-roch'ulef vi. Jac'a ri Jun ri kajnak-pe chicaj,*Jn. 8:23. ja rija' ri c'o pa quivi' conojel.*Mt. 28:18. 32 Rija' ja ri rutz'eton can y rac'axan-pe, jari' nuya' rutzijol.*Jn. 8:26. Pero man jun nrojo' nunimaj ri nuk'alajrisaj*Jn. 1:18; 3:11. rija'. 33 Jac'a ri nic'ulu pa ránima ri nuk'alajrisaj ri Jun ri petenak chicaj, nuk'alajrisaj chi ri Dios can kitzij vi ri nu'ij.*1 Jn. 5:10. 34 Roma ri Jun ri xutak-pe ri Dios choch'ulef, ja ri ch'abel ri bin-pe che roma ri Dios ri nutzijoj.*Jn. 7:16. Roma ri Dios tz'akat nuya-pe ri Lok'olaj Espíritu, y man nretaj ta pe. 35 Ri Tata'aj can nrojo' ri Ruc'ajol, y ronojel pa ruk'a' ri Ruc'ajol rujachon-vi.*Dn. 7:14.
36 Ri nuya' ránima riq'uin ri Ruc'ajol ri Dios, c'o chic ri c'aslen ri richin jumul*Hab. 2:4. riq'uin. Jac'a ri man nrojo' ta nuya' ránima riq'uin ri Ruc'ajol ri Dios,*He. 10:29. man xtril ta ri c'aslen ri richin jumul, xa c'o chic royoval ri Dios pa ruvi'.

- San Juan
- <
- 3
- >

*3:1 Jn. 7:50; 19:39.

*3:2 Jn. 9:16, 33; Hch. 2:22.

*3:2 Hch. 10:38.

*3:3 Jn. 1:13; Stg. 1:18.

*3:5 Tit. 3:5.

*3:11 Jn. 3:32.

*3:13 Jn. 6:33; 16:28.

*3:13 1 Co. 15:47.

*3:14 Nm. 21:9.

*3:14 Jn. 8:28.

*3:15 Jn. 3:36; 6:40, 47.

*3:16 Ro. 5:8; Tit. 3:4.

*3:16 1 Jn. 4:9.

*3:17 Lc. 9:56; 1 Jn. 4:14.

*3:18 Ro. 8:1.

*3:19 Jn. 1:9.

*3:22 Jn. 4:2.

*3:24 Mt. 14:3; Lc. 3:19, 20.

*3:26 Jn. 1:34.

*3:28 Mal. 3:1.

*3:31 Jn. 8:23.

*3:31 Mt. 28:18.

*3:32 Jn. 8:26.

*3:32 Jn. 1:18; 3:11.

*3:33 1 Jn. 5:10.

*3:34 Jn. 7:16.

*3:35 Dn. 7:14.

*3:36 Hab. 2:4.

*3:36 He. 10:29.

© 2007 WBT