- Filipenses
- <
- 4
- >

4
Ri achique rubeyal chi cof yec'uje' ri aj-Filipos chirakan ri Ajaf
1 Roma c'a ri', rix ri junan kaniman ri Jesucristo iviq'uin, ri can yixinjo', y nurayin chi nikatz'et chic ki' jun bey iviq'uin, rix ri ibanon chuve chi yiquicot, y rix rajil-ruq'uexel ri nusamaj,*1 Ts. 2:19. nin-ij na chive achique rubeyal chi cof yixc'uje' chirakan ri Ajaf.
2 Rat Evodia y rat Síntique, yixinpaxa'aj chi xa jun ivánima tibana',*Fil. 2:2. roma chi rix ca'i' rix richin ri Ajaf. 3 Quiri' mismo rat ri cukul nuc'u'x aviq'uin richin kayuken rusamaj ri Dios, yatinpaxa'aj chi que'ato' ri ca'i' ixoki' ri' ri junan xquitij quik'ij viq'uin chutzijosic ri utzulaj ch'abel ri nu'ij achique ruchojmil yecolotaj ri vinak, junan riq'uin ri Clemente y ri ch'aka' chic ri yin quito'on-pe, ri tz'iban chic quibi' chupan ri vuj richin c'aslen.
4 Jumul tiquicot*Ro. 12:12; 1 Ts. 5:16. ri ivánima chi xa jun ibanon riq'uin ri Ajaf; y jun bey chic nin-ij: ¡Tiquicot ri ivánima! 5 Chiquivech conojel tik'alajin-vi chi (ch'uch'uj, me'l oc) ivánima roma ri Ajaf nakaj chic c'o-vi chi nipe.*Stg. 5:8, 9.
6 Man ta jun roma nich'ujirisaj-ivi', xa ronojel tic'utuj che ri Dios pan oración, ti'ij che ri nic'atzin chive*Sal. 55:22; Pr. 16:3. riq'uin matioxinic. 7 Si quiri' ni'en, ri uxlanen*Is. 26:3; Jn. 14:27; Col. 3:15. richin ri Dios ri más k'axnak chuvech ri ajani yixtiquer ninojij, xtuchajij ri ivánima y xtuchajij ri ninojij, roma xa jun ibanon riq'uin ri Cristo Jesús.
Pa ruvi' ri c'o utz rutzijol quixnojin-vi
8 Pa ruq'uisbel c'a, rix ri junan kaniman ri Jesucristo iviq'uin, nin-ij chive chi ronojel ri kitzij, ri c'o ruk'ij, ri choj, ri ch'ajch'oj, ri nuq'uen-pe utzulaj no'oj, ri c'o utz rutzijol, si ruc'uan-ri' riq'uin ri chojmilaj c'aslen, y si utz chi niyo'ox ruk'ij, ja pa ruvi' re' quixnojin-vi.
9 Y ronojel ri xivetemaj, ri ajani xtiquer xuq'uen can ri ixiquin, ri xivac'axaj y xitz'et viq'uin,*Fil. 3:17. jari' tibana'. Si quiri' ni'en, ri Dios ri niyo'on uxlanen pan ivánima xtic'uje' iviq'uin.
Ri sipanic ri xquitak-e ri aj-Filipos
10 Can niquicot vánima riq'uin ri Ajaf roma xinic'uxlaj chic pe jun bey riq'uin ri achique nic'atzin chuve. Veteman chi ri nic'atzin chuve jumul c'o pan ivánima, pero c'a ja vacami c'o che'el chi xinito' chic pe jun bey. 11 Man roma ta chi can manak nincusaj tok nin-ij re' chive. Man quiri' ta. Roma yin veteman nuk'asan-pe-vi' c'o man c'o nincusaj.*1 Ti. 6:6; He. 13:5. 12 Yin veteman nink'asaj-vi' riq'uin xa achique na juba' c'o viq'uin, y veteman nink'asaj-vi' tok c'o q'uiy richin nincusaj, ronojel yin k'axnak-pe chupan. Achel tok c'o q'uiy achique richin nintij y tok nic'atzin chi nincoch' nupan. Achel tok c'o q'uiy nincusaj y quiri' mismo tok man jun oc achique c'o viq'uin.*1 Co. 4:11; 2 Co. 11:27. 13 Ronojel yitiquer nink'asaj,*Jn. 15:5. roma veteman chi ja ri Jesucristo niyo'on vuchuk'a'.*2 Co. 12:9. 14 Pero matiox c'a chi xinito-pe riq'uin ri achique nic'atzin chuve, roma riq'uin ri', achel can ta junan ivánima viq'uin*Fil. 1:7. chupan ri c'ayef ri yinc'o-vi vacami.
15 Y ja jun rix aj-Filipos iveteman chi tok yin xintzijoj pa roch'ulef Macedonia na'ey ri utzulaj ch'abel ri nu'ij achique ruchojmil yecolotaj ri vinak, y tok xinel-pe chiri', nis-ta jun chic botzaj chique ri quiniman ri Jesucristo xinquito-pe riq'uin ri achique nic'atzin chuve, xaxe rix. 16 Roma tok c'a yinc'o na pa tinamit Tesalónica chiri', rix man xe ta jun bey xitak-pe ri achique xc'atzin chuve. 17 Yin man nin-ij ta chive chi can ninrayij nuto'ic iviq'uin, man quiri' ta. Ri ninrayij yin, jun utzulaj rajil-ruq'uexel*Jn. 15:8, 16. ivichin rix chuvech ri Dios. 18 Ronojel ri xitak-pe, xuruya' ri Epafrodito*Fil. 2:25. chuve, can yin beyon ninna-vi', y vacami más chuvech ri ajani nic'atzin chuve c'o viq'uin. Ri nuto'ic xitak-pe rix achel jun sipanic c'ulun roma ri Dios y achel ruxla' jun jubulaj ak'on ri nika chuvech.*He. 13:16. 19 Y ri nu-Dios ri jani na ruk'ij ri nimalaj rubeyomal xtuya' ronojel ri ajani nic'atzin chive*Sal. 23:1; Pr. 8:21; 2 Co. 9:8. rix ri xa jun ibanon riq'uin ri Cristo Jesús. 20 Can ta jumul-jumul xtiyo'ox ruk'ij ri Dios ri Tata'aj pa kavi'. Amén.
Ri ruq'uisbel tak saludo ri nutak-e ri Pablo chique ri aj-Filipos
21 Conojel ri erichin ri lok'olaj rutinamit ri Dios roma xa jun quibanon riq'uin ri Cristo Jesús, que'ibana' saludar. Quiri' mismo ri quiniman ri Jesucristo ri ec'o vave' viq'uin, niquitak-e i-saludo. 22 Conojel ri erichin ri lok'olaj rutinamit ri Dios niquitak-e i-saludo. Pero ri más nicajo' yetako-e i-saludo ja ri yesamaj riq'uin ri rey César.*Fil. 1:13.
23 Ri ru-favor ri Kajaf Jesucristo xtic'uje' ta c'a iviq'uin chi'ivonojel. Amén.

- Filipenses
- <
- 4
- >

*4:1 1 Ts. 2:19.

*4:2 Fil. 2:2.

*4:4 Ro. 12:12; 1 Ts. 5:16.

*4:5 Stg. 5:8, 9.

*4:6 Sal. 55:22; Pr. 16:3.

*4:7 Is. 26:3; Jn. 14:27; Col. 3:15.

*4:9 Fil. 3:17.

*4:11 1 Ti. 6:6; He. 13:5.

*4:12 1 Co. 4:11; 2 Co. 11:27.

*4:13 Jn. 15:5.

*4:13 2 Co. 12:9.

*4:14 Fil. 1:7.

*4:17 Jn. 15:8, 16.

*4:18 Fil. 2:25.

*4:18 He. 13:16.

*4:19 Sal. 23:1; Pr. 8:21; 2 Co. 9:8.

*4:22 Fil. 1:13.

© 2007 WBT